CELEX: 32021D0076
Language: sk
Date: 2021-01-26 00:00:00
Title: Vykonávacie rozhodnutie Komisie (EÚ) 2021/76 z 26. januára 2021 o harmonizovaných normách pre výťahy a bezpečnostné komponenty do výťahov vypracovaných na podporu smernice Európskeho parlamentu a Rady 2014/33/EÚ (Text s významom pre EHP)

27.1.2021   
               
               
                  SK
               
               
                  Úradný vestník Európskej únie
               
               
                  L 27/20
               
            
         VYKONÁVACIE ROZHODNUTIE KOMISIE (EÚ) 2021/76
         z 26. januára 2021
         o harmonizovaných normách pre výťahy a bezpečnostné komponenty do výťahov vypracovaných na podporu smernice Európskeho parlamentu a Rady 2014/33/EÚ
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1025/2012 z 25. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (1), a najmä na jeho článok 10 ods. 6,
         keďže:
         
                     (1)
                  
                  
                     V súlade s článkom 14 smernice Európskeho parlamentu a Rady 2014/33/EÚ (2) výťahy a bezpečnostné komponenty do výťahov, ktoré sú v zhode s harmonizovanými normami alebo ich časťami, na ktoré boli uverejnené odkazy v Úradnom vestníku Európskej únie, sa považujú za výrobky, ktoré sú v zhode so základnými požiadavkami na ochranu zdravia a bezpečnosti stanovenými v prílohe I k uvedenej smernici, na ktoré sa tieto normy alebo ich časti vzťahujú.
                  
               
                     (2)
                  
                  
                     Komisia vykonávacím rozhodnutím Komisie C(2016) 5884 (3) požiadala CEN o vypracovanie a revíziu harmonizovaných noriem na podporu smernice 2014/33/EÚ s cieľom zabezpečiť, aby naďalej zohľadňovali všeobecne uznávaný stav techniky s cieľom splniť základné požiadavky na ochranu zdravia a bezpečnosti stanovené v prílohe I k smernici 2014/33/EÚ a prípadne základné požiadavky na ochranu zdravia a bezpečnosti uvedené v prílohe I k smernici Európskeho parlamentu a Rady 2006/42/ES (4), ako sa stanovuje v bode 1.1 prílohy I k smernici 2014/33/EÚ.
                  
               
                     (3)
                  
                  
                     Výbor CEN na základe žiadosti uvedenej vo vykonávacom rozhodnutí C(2016) 5884 zrevidoval harmonizované normy EN 81-20:2014 a EN 81-50:2014, na ktoré boli uverejnené odkazy v oznámení Komisie 2016/C 293/05 (5), s cieľom prispôsobiť ich právnemu rámcu smernice 2014/33/EÚ a zvýšiť právnu istotu a zrozumiteľnosť týchto noriem vrátane vypracovania presnejšej prílohy ZA a zavedenia datovaných normatívnych odkazov. Výsledkom bolo prijatie harmonizovanej normy EN 81-20:2020 o všeobecných bezpečnostných požiadavkách na konštrukciu a montáž osobných výťahov a nákladných výťahov s prístupom osôb a harmonizovanej normy EN 81-50:2020 o pravidlách na konštrukciu, výpočtoch, kontrolách a skúškach výťahov a súčastí výťahu. Počas revízie harmonizovaných noriem EN 81-20:2014 a EN 81-50:2014 sa nevykonali žiadne podstatné technické zmeny.
                  
               
                     (4)
                  
                  
                     Komisia spolu s výborom CEN posúdila, či harmonizované normy EN 81-20:2020 a EN 81-50:2020 spĺňajú požiadavky uvedené vo vykonávacom rozhodnutí C(2016) 5884.
                  
               
                     (5)
                  
                  
                     Harmonizované normy EN 81-20:2020 a EN 81-50:2020 spĺňajú základné požiadavky na ochranu zdravia a bezpečnosti, ktoré majú pokryť a ktoré sú uvedené v smernici 2014/33/EÚ. Je preto vhodné uverejniť odkazy na uvedené normy v Úradnom vestníku Európskej únie.
                  
               
                     (6)
                  
                  
                     Harmonizované normy EN 81-20:2020 a EN 81-50:2020 nahrádzajú harmonizované normy EN 81-20:2014 a EN 81-50:2014 Preto je potrebné vypustiť odkazy na harmonizované normy EN 81-20:2014 a EN 81-50:2014 z Úradného vestníka Európskej únie.
                  
               
                     (7)
                  
                  
                     S cieľom poskytnúť výrobcom dostatočný čas na prípravu na uplatňovanie harmonizovaných noriem EN 81-20:2020 a EN 81-50:2020 je potrebné odložiť vypustenie odkazov na harmonizované normy EN 81-20:2014 a EN 81-50:2014.
                  
               
                     (8)
                  
                  
                     V záujme jasnosti a právnej istoty by sa mal v jednom akte uverejniť úplný zoznam odkazov na harmonizované normy vypracované na podporu smernice 2014/33/EÚ a spĺňajúce základné požiadavky, na ktoré sa tieto normy majú vzťahovať. Iné odkazy na harmonizované normy uverejnené v oznámení Komisie 2016/C 293/05 by sa takisto mali zahrnúť do tohto rozhodnutia. Uvedené oznámenie by sa preto malo zrušiť od dátumu nadobudnutia účinnosti tohto rozhodnutia. Malo by sa však naďalej uplatňovať v súvislosti s odkazmi na harmonizované normy EN 81-20:2014 a EN 81-50:2014, keďže je potrebné odložiť vypustenie týchto odkazov.
                  
               
                     (9)
                  
                  
                     Súlad s harmonizovanou normou zakladá predpoklad zhody so zodpovedajúcimi základnými požiadavkami stanovenými v harmonizačných právnych predpisoch Únie odo dňa uverejnenia odkazu na takúto normu v Úradnom vestníku Európskej únie. Toto rozhodnutie by preto malo nadobudnúť účinnosť dňom jeho uverejnenia,
                  
               PRIJALA TOTO ROZHODNUTIE:
         
            Článok 1
            Odkazy na harmonizované normy pre výťahy a bezpečnostné komponenty do výťahov vypracované na podporu smernice 2014/33/EÚ a uvedené v prílohe I k tomuto rozhodnutiu sa týmto uverejňujú v Úradnom vestníku Európskej únie.
         
         
            Článok 2
            Oznámenie 2016/C 293/64 sa zrušuje. Naďalej sa uplatňuje do 27. júla 2022 v súvislosti s odkazmi na harmonizované normy uvedené v prílohe II k tomuto rozhodnutiu.
         
         
            Článok 3
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
         
         
            V Bruseli 26. januára 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 316, 14.11.2012, s. 12.
         
            (2)  Smernica Európskeho parlamentu a Rady 2014/33/EÚ z 26. februára 2014 o harmonizácii právnych predpisov členských štátov týkajúcich sa výťahov a bezpečnostných komponentov do výťahov (Ú. v. EÚ L 96, 29.3.2014, s. 251).
         
            (3)  Vykonávacie rozhodnutie Komisie C(2016) 5884 z 21. septembra 2016 o žiadosti o normalizáciu predloženej Európskemu výboru pre normalizáciu, pokiaľ ide o výťahy a bezpečnostné komponenty do výťahov na podporu smernice Európskeho parlamentu a Rady 2014/33/EÚ.
         
            (4)  Smernica Európskeho parlamentu a Rady 2006/42/ES zo 17. mája 2006 o strojových zariadeniach a o zmene a doplnení smernice 95/16/ES (Ú. v. EÚ L 157, 9.6.2006, s. 24).
         
            (5)  Oznámenie Komisie v rámci implementácie smernice Európskeho parlamentu a Rady 2014/33/EÚ o harmonizácii právnych predpisov členských štátov týkajúcich sa výťahov a bezpečnostných komponentov do výťahov (Ú. v. EÚ C 293, 12.8.2016, s. 64).
      
      
         
            PRÍLOHA I
            
                        
                           č.
                        
                     
                     
                        
                           Odkaz na normu
                        
                     
                  
                        1.
                     
                     
                        EN 81-20:2020
                        Bezpečnostné pravidlá na konštrukciu a montáž výťahov. Výťahy na prepravu osôb a nákladov. Časť 20: Osobné výťahy a nákladné výťahy s prístupom osôb
                     
                  
                        2.
                     
                     
                        EN 81-21:2009+A1:2012
                        Bezpečnostné pravidlá na konštrukciu a montáž výťahov. Výťahy na prepravu osôb a nákladov. Časť 21: Nové osobné výťahy a nákladné výťahy s prístupom osôb v existujúcich budovách
                     
                  
                        3.
                     
                     
                        EN 81-22:2014
                        Bezpečnostné pravidlá na konštrukciu a montáž výťahov. Výťahy na prepravu osôb a nákladov. Časť 22: Elektrické výťahy so šikmou dráhou zdvihu
                     
                  
                        4.
                     
                     
                        EN 81-28:2003
                        Bezpečnostné pravidlá na konštrukciu a montáž výťahov. Výťahy na prepravu osôb a nákladov. Časť 28: Diaľková signalizácia núdzového stavu v osobných výťahoch a v nákladných výťahoch s prístupom osôb
                     
                  
                        5.
                     
                     
                        EN 81-50:2020
                        Bezpečnostné pravidlá na konštrukciu a montáž výťahov. Kontroly a skúšky. Časť 50: Pravidlá na konštrukciu, výpočty, kontroly a skúšky súčastí výťahu
                     
                  
                        6.
                     
                     
                        EN 81-58:2003
                        Bezpečnostné pravidlá na konštrukciu a montáž výťahov. Prehliadky a skúšky. Časť 58: Skúšanie požiarnej odolnosti šachtových dverí
                     
                  
                        7.
                     
                     
                        EN 81-70:2003
                        Bezpečnostné pravidlá na konštrukciu a montáž výťahov. Osobitné používanie osobných výťahov a nákladných výťahov s povolenou dopravou osôb. Časť 70: Prístupnosť výťahov vrátane osôb s obmedzenou schopnosťou pohybu a orientácie
                        EN 81-70:2003/A1:2004
                     
                  
                        8.
                     
                     
                        EN 81-71:2005+A1:2006
                        Bezpečnostné pravidlá na konštrukciu a montáž výťahov. Osobitné používanie osobných výťahov a nákladných výťahov s povolenou dopravou osôb. Časť 71: Výťahy odolné proti vandalizmu
                     
                  
                        9.
                     
                     
                        EN 81-72:2015
                        Bezpečnostné pravidlá na konštrukciu a montáž výťahov. Osobitné úpravy výťahov určených na dopravu osôb alebo osôb a nákladov. Časť 72: Požiarne výťahy
                     
                  
                        10.
                     
                     
                        EN 81-73:2016
                        Bezpečnostné pravidlá na konštrukciu a montáž výťahov. Osobitné používanie osobných výťahov a nákladných výťahov s povolenou dopravou osôb. Časť 73: Fungovanie výťahov v prípade požiaru
                     
                  
                        11.
                     
                     
                        EN 81-77:2013
                        Bezpečnostné pravidlá na konštrukciu a montáž výťahov. Osobitné používanie osobných výťahov a nákladných výťahov s povolenou dopravou osôb. Časť 77: Výťahy vystavené seizmickým podmienkam
                     
                  
                        12.
                     
                     
                        EN 12016:2013
                        Elektromagnetická kompatibilita. Súbor noriem na výrobky pre výťahy, pohyblivé schody a pohyblivé chodníky. Odolnosť
                     
                  
                        13.
                     
                     
                        EN 12385-3:2004+A1:2008
                        Oceľové laná. Bezpečnosť. Časť 3: Informácie o používaní a údržbe
                     
                  
                        14.
                     
                     
                        EN 12385-5:2002
                        Oceľové laná. Bezpečnosť. Časť 5: Viacpramenné laná pre výťahy
                        EN 12385-5:2002/AC:2005
                     
                  
                        15.
                     
                     
                        EN 13015:2001+A1:2008
                        Údržba výťahov a pohyblivých schodov. Pravidlá návodov na údržbu
                     
                  
                        16.
                     
                     
                        EN 13411-7:2006+A1:2008
                        Zakončenie oceľových lán. Bezpečnosť. Časť 7: Symetrická klinová koncovka
                     
                  
      
      
         
            PRÍLOHA II
            
                        
                           č.
                        
                     
                     
                        
                           Odkaz na normu
                        
                     
                  
                        1.
                     
                     
                        EN 81-20:2014
                        Bezpečnostné pravidlá na konštrukciu a montáž výťahov. Výťahy na prepravu osôb a nákladov. Časť 20: Osobné výťahy a nákladné výťahy s prístupom osôb
                     
                  
                        2.
                     
                     
                        EN 81-50:2014
                        Bezpečnostné pravidlá na konštrukciu a montáž výťahov. Kontroly a skúšky. Časť 50: Pravidlá na konštrukciu, výpočty, kontroly a skúšky súčastí výťahu